Omstrede burgemeester wat VBS-geld ‘onwettig belê’, nou bevorder‘n Vergadering van die Groter Giyani-munisipaliteit in Limpopo. (Foto: greatergiyani.gov.za) Die DA is woedend ná ŉ omstrede oudburgemeester, wat vroeër die trekpas gekry het, nou weer as ŉ komiteevoorsitter aangestel is. Sasavona Mathebula is ŉ voormalige burgemeester van die Groter Giyani-munisipaliteit in Limpopo. Sy is in Desember verlede jaar uit haar pos verwyder nadat sy ŉ sleutelrol in die belegging van sowat R159,2 miljoen in die nou gelikwideerde VBS Mutual Bank gespeel het. Nadat sy as burgemeester afgedank is, is sy tot gewone raadslid gedemoveer. Hasani Shivambu, ŉ DA-raadslid in die munisipaliteit, het gesê sedertdien is geen tugstappe nog teen Mathebula gedoen nie. “Geen inhegtenisnemings is gedoen om haar of enige ander amptenaar vir die VBS-skandaal verantwoordelik te hou nie,” het Shivambu gesê. Gister, tydens ŉ raadsvergadering, is aangekondig dat Mathebula verkies is tot voorsitter van die komitee oor paaie en vervoer in die munisipaliteit. “Die DA het geweldig kapsie gemaak daarteen,” het Shivambu gesê. Hy het gesê gegewe die swak toestand van brûe en paaie onder die munisipaliteit se beheer, is dit duidelik dat nie veel gaan verbeter nie omdat Mathebula selfs as burgemeester ook niks daaromtrent gedoen het nie. “Die DA glo sy gaan geen verskil maak in dié portefeulje nie, maar aanhou om die staatskoffers saam met haar kamerade en vriende te plunder, terwyl die inwoners van Giyani voortsukkel.” Die DA het die huidige burgemeester, Basani Shivambu, reeds gevra om die aanstelling om te keer en met tugstappe teen Mathebula en ander amptenare wat betrek word, te begin. “Die DA hou vol dat al die amptenare en politici wat by die VBS-skandaal betrek word agter tralies hoort en nie toegelaat mag word om voortaan enige posisie as staatsamptenaar of openbare verteenwoordiger te beklee nie,” het Shivambu gesê.